1.

člen 1 se spremeni: (a) odstavek 3 se nadomesti z naslednjim: „3. Odstavka 1 in 2 se ne uporabljata za: (a) dobavo, prodajo ali posredovanje orožja in njemu sorodnih materialov vseh vrst in za neposredno ali posredno zagotavljanje tehničnega svetovanja, finančne in druge pomoči ter usposabljanja v zvezi z vojaško dejavnostjo, če je edini namen podpora osebja Združenih narodov, vključno z misijo Združenih narodov za pomoč v Somaliji (UNSOM), ali uporaba s strani tega osebja; (b) dobavo, prodajo ali posredovanje orožja in njemu sorodnih materialov vseh vrst in za neposredno ali posredno zagotavljanje tehničnega svetovanja, finančne in druge pomoči ter usposabljanja v zvezi z vojaško dejavnostjo, če je edini namen podpora prehodne misije Afriške unije v Somaliji (ATMIS) in njenih strateških partnerjev, ki dejavnosti izvajajo izključno v okviru najnovejšega strateškega koncepta operacij Afriške unije (AU) ter v sodelovanju in ob usklajevanju z ATMIS, ali uporaba s strani ATMIS in zadevnih strateških partnerjev; (c) dobavo, prodajo ali posredovanje orožja in njemu sorodnih materialov vseh vrst in za neposredno ali posredno zagotavljanje tehničnega svetovanja, finančne in druge pomoči ter usposabljanja v zvezi z vojaško dejavnostjo, če je edini namen podpora dejavnosti Evropske unije za usposabljanje in podporo, Turčije, Združenega kraljestva Velike Britanije in Severne Irske, Združenih držav Amerike, pa tudi vseh drugih državnih sil, ki bodisi delujejo v okviru tranzicijskega načrta Somalije bodisi imajo sporazum o statusu sil ali memorandum o soglasju z zvezno vlado Somalije za namene Resolucije ZN 2662 (2022), če Odbor za sankcije obvestijo o sklenitvi takih sporazumov, ali uporaba z njihove strani; (d) dobavo, prodajo ali posredovanje orožja in njemu sorodnih materialov vseh vrst in za zagotavljanje tehničnega svetovanja, finančne in druge pomoči ter usposabljanja v zvezi z vojaško dejavnostjo, če je edini namen razvoj somalskih institucij na varnostnem in policijskem področju na nacionalni in lokalni ravni, da se zagotovi varnost Somalcev. Za dostavo predmetov iz prilog II in III ter zagotavljanje tehničnega svetovanja, finančne in druge pomoči ter usposabljanja v zvezi z vojaško dejavnostjo se uporabljajo naslednje zahteve glede odobritve oziroma uradnega obvestila: (i) dobavo, prodajo ali posredovanje orožja in njemu sorodnih materialov vseh vrst iz Priloge II – če je edini namen razvoj somalskih institucij na varnostnem in policijskem področju, da se zagotovi varnost Somalcev – mora vnaprej odobriti Odbor za sankcije, kakor je določeno v odstavku 4 tega člena, izvedba pa je možna, če Odbor za sankcije v petih delovnih dneh od prejema takega uradnega obvestila od Somalije, držav članic ali mednarodnih, regionalnih in podregionalnih organizacij, ki dostavljajo pomoč, ne sprejme odklonilne odločitve; (ii) o dobavi, prodaji ali posredovanju orožja in njemu sorodnih materialov vseh vrst iz Priloge III – če je edini namen razvoj somalskih institucij na varnostnem in policijskem področju, da se zagotovi varnost Somalcev – je treba za informacije predhodno uradno obvestiti Odbor za sankcije, kot je določeno v odstavku 4 tega člena, pet delovnih dni vnaprej s predložitvijo uradnega obvestila s strani Somalije, držav članic ali mednarodne regionalne in podregionalne organizacije, ki dostavljajo pomoč; (e) dobavo, prodajo ali posredovanje zaščitnih oblačil, vključno z zaščitnimi jopiči in vojaškimi čeladami, ki jih zgolj za osebno uporabo v Somalijo začasno izvozijo osebje Združenih narodov, predstavniki medijev, humanitarni in razvojni delavci in njihovo spremno osebje; (f) dobavo, prodajo ali posredovanje nesmrtonosne vojaške opreme s strani držav članic, mednarodnih regionalnih ali podregionalnih organizacij, namenjene izključno za humanitarno ali zaščitno rabo.“ (b) odstavek 4 se nadomesti z naslednjim: „4. Somalske oblasti so primarno odgovorne za to, da Odbor za sankcije uradno obvestijo o vseh dobavah orožja in njemu sorodnih materialov vseh vrst iz Priloge II in Priloge III somalskim institucijam na varnostnem in policijskem področju, kot je določeno v odstavku 3, točka (d) tega člena. V uradnem obvestilu so navedeni podatki o izdelovalcu in dobavitelju orožja in njemu sorodnih materialov vseh vrst, opis orožja in streliva, vključno z vrsto, serijskimi številkami, kalibrom in količino, predlaganim datumom in krajem dobave ter vsemi zadevnimi informacijami o predvideni namembni enoti ali predvidenem kraju skladiščenja.“ (c) odstavek 4a se nadomesti z naslednjim: „4a. Somalija ali država članica dobaviteljica ali mednarodna, regionalna ali podregionalna organizacija, ki dostavlja pomoč, najpozneje 30 dni po dobavi orožja in sorodnega materiala vseh vrst Odboru za sankcije predloži uradno obvestilo po dobavi v obliki pisnega potrdila o vsaki opravljeni dobavi, vključno s serijskimi številkami dobavljenega orožja in njemu sorodnega materiala vseh vrst, informacijami o pošiljki, nakladnicami, popisi tovora ali dobavnicami in konkretnim krajem skladiščenja.“ (d) odstavek 4b se črta; (e) odstavek 5 se nadomesti z naslednjim: „5. Prepovedano je dobavljanje, nadaljnje prodajanje, posredovanje ali dajanje na razpolago vsega orožja ali vojaške opreme, prodane ali dobavljene v skladu s členom 1(3)(d) z edinim namenom razvoja somalskih institucij na varnostnem in policijskem področju, kateremu koli posamezniku ali subjektu, ki ne deluje v okviru somalskih institucij na varnostnem in policijskem področju, ki jim je bilo prvotno prodano ali dobavljeno zadevno orožje ali oprema, ali državi članici oziroma mednarodni, regionalni ali podregionalni organizaciji, ki izvaja prodajo ali dobavo.“